Erwerdigen heren und gunstige vrunde to Revele. Minen underdanigen denst nu und to aller tiid mit willen bereit. So bidde ik ju, leve her borgermeister und rad, – – – – – – – – – dat juwe erbarcheit sik to mi kere, also umme de logenaftige sake, de mi meister Pawel heft overgelogen vor ju gnade, wente id is her Gerd Witten und Kersteken van Vorsten wol witlik, dat ik de iij gesellen to tuge hadde in der monneke kerken, de darbi seten, do de wort geschegen, dar umme mi meister Pawel beloch, und de gesellen seden dat bi eren eren, dat ik se nu geschult. So bidde ik ju, leven heren, dat gi mi geleiden vor de sake, wente ik mi nicht vorantworden kan, und dat ik enen bref scholde halen von Janeke to Razeborch. Nu is Janeke dot. Wente hadde Janeke gelevet, so hadde ik in Sweden getogen und hadde min eventur gastan und wolde mi der sake wol vorantworden. Item nu hebbe ik enen bref gehalt van den erbaren rade to Danzeke, dat ik anders gen echte wif en hebbe und nergen, men alleine Greten, de ik binnen Revele nam. Und ik hebbe wol vornomen, dat meister Pawel nicht erliken geholden heft in manniger guden stad, dat he sin dink nicht erliken geholden heft. Queme ik mit eme to worden, wilde he es nicht vorlaten, ik wolde witlicheit to rugge ropen an etliche stede, dat he sin dink nicht geholden heft erliken. – – – – – – – – – – Gescreven in dem mccccxxiij jare, des derden dages vor lichtmissen. Hans Schulte ein neteler (?). Adress: Den erwerdigen borgermeisteren und rad to Revale kome desse bref, cum – – – –